มันนี่ทูเดย์
เรียกเจ้าหนี้รัตนโกสินทร์ฯรับชำระหนี้
31 ก.ค. 2558

เรียกเจ้าหนี้รัตนโกสินทร์ฯรับชำระหนี้
รายงานข่าวจากกรมบังคับคดี เปิดเผยว่า กองติดตามและเฉลี่ยทรัพย์สินคดีล้มละลาย นัดจ่ายเงินให้แก่เจ้าหนี้ในคดีล้มละลายของศาลแพ่ง หมายเลขคดีแดงที่ ล.86/2542 ระหว่างห้างหุ้นส่วนจำกัด โชว์แสงการช่าง โจทก์ บริษัท รัตนโกสินทร์ประกันภัย จำเลย ระหว่างวันที่ 4-7 ส.ค. 2558 ซึ่งคดีดังกล่าวมีเจ้าหนี้จำนวน 6,167 ราย จำนวนเงินที่จ่ายกว่า 300 ล้านบาท
ทั้งนี้ ศาลล้มละลายกลางได้มีคำสั่งให้บริษัท รัตนโกสินทร์ประกันภัย ล้มละลายเมื่อวันที่ 25 มี.ค. 2542 โดยบริษัทมีหนี้สินประมาณ 2,000 ล้านบาท และมีทรัพย์สินประมาณ 1,400 ล้านบาท
ออมสินเร่งแก้หนี้นอกระบบ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารเร่งแก้ไขหนี้นอกระบบตามนโยบายของรัฐบาลที่ให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ปล่อยกู้ต่อยอดกองทุนหมู่บ้านธนาคารละ 2 หมื่นล้านบาท รวม 4 หมื่นล้านบาท ซึ่งจะประสานกับกองทุนหมู่บ้านให้นำเงินส่วนนี้ไปช่วยแก้ไขหนี้นอกระบบให้กับสมาชิก ซึ่งกองทุนหมู่บ้านหลายแห่งได้ดำเนินการนำเงินจากธนาคารไปให้กู้แก่สมาชิก เพื่อนำเงินไปไถ่ถอนหลักประกัน โดยเฉพาะที่ดินจากเจ้าหนี้นอกระบบ และนำมาไว้ที่กองทุนหมู่บ้าน เมื่อชำระหนี้กองทุนหมู่บ้านได้เมื่อไรก็นำหลักประกันคืนกลับไป